17 अक्टूबर के दैनिक भास्कर में एक खबर छपी थी शीर्षक था ” कालापानी साबित हो रही है अन्दमान यात्रा.” औसतन प्रति माह 1200 बी एस पी कर्मचारी लांग लीव ट्रेवल कंसेशन के तहत अन्दमान घूमने जा रहे हैं वे ट्रेवल एजेंसियों द्वारा अपने को ठगा महसूस कर रहे हैं और वहाँ के अव्यवस्था के शिकार हो रहे हैं. बाहर जाने के लिये लोग तैयार रहते है इसलिए यहाँ अनेकों ट्रेवल एजेंसियाँ खुल गयी है. लेकिन छत्तीसगढ़ घूमने के लिये न कोई पैसे खर्च करने को तैयार है और न ही ट्रेवल एजेंसियाँ हैं. क्यों नहीं छत्तीसगढ़ पर्यटन ट्रेवलिंग पैकेज बनाती है? क्यों नहीं रियायत या अनुदान और सहयोग की व्यवस्था है? ट्रैकिंग की बहुत सम्भावनाये हैं लेकिन कोई पहल नहीं. मुझे याद है 1992-93 मे मैं कुछ दोस्तों के साथ 10 दिन के लिए उदंति अभ्यारण्य मे ट्रैकिंग के लिये गया था, वन विभाग के सहयोग से. आज भी मुझे वो दिन याद है. मैनपुर, देवभोग के आसपास के पहाड़ों में, नदी किनारे हम रोज 10-12 किमी पैदल चलते थे. सरकार क्यों नहीं ऐसे ही छोटे छोटे आयोजनों को प्रोत्साहित करती है?